和鄭康道喜雪
作者：曹勛
朝代：宋

paragraphs: 東方已明雲海立，怪來雀噪爭枝集。
凜氣著人不苦寒，老境增衣欲重襲。
忽驚朔吹翔臘白，隴畝爲祥時適及。
稍聞清響食蠶聲，漸看落簷傾粟粒。
縈梅閣竹巧相積，透隙穿窗莫能戢。
散鹽蔽空誠非虛，回風作舞勢方急。
歷亂瓦溝已一撇，紛泊何假鮫人泣。
但喜彌空絮影下，不管霑衣玉塵濕。
谷口先生好出詞，韻險致高俱足給。
嘉言浩若長河注，答問殊非古井汲。
乘時和樂致上瑞，屢豐固非一朝緝。
須知天門開九重，布化調元密呼吸。
明朝稱賀明光宮，高冠長劍千官入。